《代贺崇清陈侍郎正仲谠诞辰》
宋代·王迈

曾梦乘槎泛银潢，不遇张骞遇东方。为言神仙事渺茫，仙府不在白云乡。

丹台幻作儒珍阁，蓬岛飞来双笔堂。鹤车千乘集云轴，玉尘万斛纷雪香。

是中仙翁永难老，尝侍香案近玉皇。归来手握山水印，傲睨羲昊轻轩裳。

新诗醉墨美无度，奄有元白兼钟王。身在岩壑心廊庙，丝鬓垂颔颜苍苍。

与公同时一辈人，半随蒲荻零秋霜。元老崔嵬独山立，岁寒不改雪中篁。

九月十五夜未艾，长庚伴月光煌煌。台星寿星合为一，今夕何夕见此祥。

翠娥满引九仙酝，菊英入盏宫样黄。珠明玉润陪笑粲，起舞珰佩鸣丁当。

李蹊森森密无缝，佳句往往溢诗囊。我于门阑最晚出，瓣香致祷意则长。

如闻郡国事方殷，须起老手为平章。待教卫武了相业，方许潞公归洛阳。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。